પરંતુ, સ્ટર્ન અને અન્ય લોકો પાસેથી સાંપડેલા જુના સમયના પુરાવાઓ પરથી એ સ્પષ્ટ હતું, કે એક કારકૂન ઓફિસમાં જઈને પોતાનું કામ કરે એટલી સહજતાથી એમોન કોઈની પણ હત્યા કરી શકતો હતો, અને એ કારણે જ ઓસ્કર તેને ધિક્કારતો હતો! એક વ્યવસ્થાપકના સ્વરૂપમાં ઓસ્કર એમોનને સ્વીકારી શકતો હતો, એક ભવિષ્યદૃષ્ટા તરીકે સ્વીકારી શકતો હતો, પરંતુ સાથે-સાથે તે એ પણ જાણતો હતો, કે આ કમાન્ડન્ટનું દસમા ભાગનું અસ્તિત્વ જ માનવ-સહજ બુદ્ધિની સમજમાં આવી શકે તેમ હતું! ઓસ્કર અને એમોન વચ્ચેના ધંધાકીય અને સામાજિક સંપર્કો એટલા સરસ બની ચૂક્યા હતા, કે કોઈ પણ એવી ધારણા બાંધી શકે કે પોતે બધું જ જાણતો હોવા છતાં ઓસ્કર જરૂર કોઈક રીતે એ શેતાન માણસનો પ્રશંસક બની ગયો હતો! જો કે, એ સમયે કે એ પછી પણ, ઓસ્કરને જાણતા લોકોમાંથી કોઈને પણ એવી શંકા ગઈ ન હતી! બહુ જ સહજતાથી અને ઉગ્રતાપૂર્વક ઓસ્કર એમોનને નફરત કરતો હતો. તેની નફરત કોઈ સીમા વિના વધતી જ જવાની હતી, અને ઓસ્કરની કારકિર્દી પણ નાટકીય રીતે તેનું પ્રમાણ આપ્યે જવાની હતી. એ જ રીતે, એવા પ્રતિભાવને પણ ભાગ્યે જ અવગણી શકાય, કે એક રીતે એમોન ઓસ્કરની કાળી બાજુ જેવો હતો. એમોન પાગલ અને ઝનૂની હત્યારો હતો. મહત્ત્વકાંક્ષા ઉભરાઈ આવવાની કોઈક દુઃખદ ક્ષણે કદાચ ઓસ્કર પોતે એમોન જેવો બની જાય એ શક્ય હતું!